ORDE do 1 de xuño de 2006 pola que se establecen as bases e se procede á convocatoria para o ano 2006, en réxime de concorrencia competitiva, de axudas para a realización de actuacións e estratexias de promoción e internacionalización das empresas galegas.
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 12/06/2006

Tendo en conta as circunstancias que caracterizan a actualidade internacional e que inflúen, ningunha sen dúbida, na evolución do comercio exterior galego, faise preciso fomentar aquelas actuacións de promoción que contribúan ao dimensionamento e capacidade das empresas e produtos galegos nos mercados exteriores e que incidan na creación dun tecido produtivo diversificado, competitivo e internacionalizado.
Os incentivos previstos nesta orde pretenden, polo tanto, orientar e apoiar os esforzos que están a levar a cabo as empresas galegas para promover e consolidar a súa presenza activa fóra da nosa comunidade autónoma, multiplicando e rendibilizando os recursos e as iniciativas que incentiven a competitividade e impliquen, en definitiva, un maior protagonismo e peso económico de Galicia no eido mundial.
Neste senso, a finalidade desta orde está dirixida a promover o desenvolvemento de actuacións estratéxicas de carácter divulgativo e promocional que estimulen o crecemento e a produtividade das empresas galegas, mediante o apoio preciso á participación en certames feirais e outros eventos expositivos de carácter profesional e sectorial e á accións de carácter publicitario que reforcen a súa competitividade fronte unha economía cada vez máis internacional e global.
En virtude do exposto e no exercicio das atribucións que me foron conferidas,
DISPOÑO:
Artigo 1º.-Obxecto.
As axudas previstas nesta sección están destinadas a fomentar a realización de actuacións e estratexias que favorezan a promoción, comercialización e proxección internacional das empresas galegas co fin de mellorar a súa capacidade e potencial competitivo, a través do establecemento dun réxime de axudas para actuacións en materia publicitaria e para a participación en feiras e outros eventos expositivos de carácter profesional e sectorial que se celebren fóra da Comunidade Autónoma de Galicia, incluídos os mercados internacionais.
Artigo 2º.-Beneficiarios.
1. Poderán acollerse á subvención prevista nesta orde as empresas de carácter industrial con domicilio fiscal na Comunidade Autónoma de Galicia, xa sexan persoas físicas ou xurídicas que reúnan a condición de pequena e mediana empresa (PEME).
2. Para estes efectos considerarase PEME a empresa que empregue a menos de 250 traballadores, e cuxo volume de negocio anual non exceda de 50 millóns de euros ou cuxo balance xeral anual non exceda de 43 millóns de euros, así como que cumpra co criterio de independencia segundo os criterios definidos na recomendación 2003/361/CE da Comisión, do 6 de maio de 2003. Para o cómputo e límites sinalados, no caso de empresas asociadas ou vencelladas efectuarase tal e como dispoñen as alíneas 2 e 3 do artigo 6 do anexo da antedita recomendación.
3. Os beneficiarios deberán reunir os requisitos que fundamentan a concesión, así como os demais que se prevexan nesta orde. Non poderán estar incursos en ningunha das circunstancias previstas no artigo 13 da Lei 38/2003, do 17 de novembro, xeral de subvencións.
Artigo 3º.-Actuacións subvencionables.
1. Terán carácter subvencionable aqueles investimentos que teñan por obxecto o desenvolvemento dalgunha ou dalgunhas das seguintes actuacións obxecto desta orde:
a) Actuacións de difusión: publicidade a través de campañas ou insercións publicitarias en medios de comunicación e elaboración de material promocional como catálogos, folletos e similares, en calquera soporte, que conteñan información da empresa beneficiaria e que contribúan á divulgación e coñecemento dos seus produtos fóra do ámbito da Comunidade Autónoma de Galicia, incluídos os mercados internacionais.
Na edición da publicidade e no material promocional cuxa difusión estea prevista nos mercados internacionais, utilizarase, como mínimo, o idioma galego e un idioma estranxeiro; no caso de que a súa difusión estea prevista nas restantes comunidades autónomas do Estado, empregarase, como mínimo, o idioma galego e o castelán.
Terán a consideración de gastos subvencionables os relativos o deseño, maquetación, edición, impresión e inserción.
b)Actuacións de promoción: participación en feiras, certames e outros eventos expositivos sectoriais de carácter profesional que se celebren fóra do ámbito da comunidade galega, incluíndo o ámbito xeográfico internacional. Poderán ter a consideración de gastos subvencionables o alugamento de espazos e servizos, a montaxe e decoración de casetas, o transporte do material de exposición e a elaboración de material de promoción específico para o evento así como aqueloutros que se consideren necesarios para a axeitada realización do proxecto; e cando se trate de asistencia a feiras e eventos no estranxeiro, a contratación de intérpretes.
2. Non se apoiarán aqueles investimentos subvencionables que coincidan coas accións proxectadas no marco do plan de fomento das exportacións galegas que se desenvolve conxuntamente pola Conse
llería de Innovación e Industria e as cámaras de comercio, industria e navegación galegas.
3. Na realización das actuacións deberase estar ao disposto nos artigos 4º e 5º sobre gastos subvencionables e subcontratación.
4. Entenderanse coma actuacións subvencionables todas as accións realizadas entre o 1 de xaneiro de 2006 e a data límite de presentación da xustificación, establecida no artigo 15º desta orde.
Artigo 4º.-Gastos subvencionables.
1. Terán a consideración de subvencionables aqueles investimentos que de xeito indubitado respondan á natureza da actividade presentada na solicitude, e se realicen no prazo establecido por esta convocatoria de axudas.
2. Non terán carácter subvencionable os seguintes conceptos:
a) Gastos de persoal nin calquera outro derivado da actividade habitual do solicitante.
b) Custos de mailings, regalos promocionais e os relativos ás celebracións de cocktails e actos análogos.
c) Os impostos recuperables ou repercutibles polo beneficiario.
3. A comisión de avaliación poderá considerar como non subvencionables ou limitar a súa porcentaxe en relación ao investimento subvencionable total do proxecto, á vista das solicitudes presentadas, naqueles conceptos que se consideren menos críticos para o normal desenvolvemento da actuación obxecto de axuda.
4. Considerarase gasto realizado o que foi efectivamente pagado dentro do prazo de finalización do período de xustificación.
5. En ningún caso o custo de adquisición dos gastos subvencionables poderá ser superior ao valor de mercado.
Artigo 5º.-Subcontratación das actividades subvencionadas polos beneficiarios.
A subcontratación de actividades realizarase de acordo co establecido no artigo 29 da Lei 38/2003, do 17 de novembro, xeral de subvencións, podendo acadar o custo total da actividade proposta.
Artigo 6º.-Contía e ámbito.
1. Para a concesión das axudas, que terán a modalidade de subvención, destinaranse os créditos globais correspondentes á aplicación orzamentaria que se menciona:
Aplicación: 10.04-712-B-772.0. Transferencias de capital. A empresas privadas. Fomento da cooperación, promoción industrial, excelencia e calidade industrial.
Ano 2006 (euros): 1.200.000.
Estas cantidades poderanse incrementar en función das solicitudes presentadas e de acordo coas dispoñibilidades de crédito.
2. A contía da subvención que se outorgue non poderá superar o 50% do investimento subvencionable aprobado pola Dirección Xeral de Promoción Industrial e da Sociedade da Información.
3. En todo caso, estas axudas están acollidas ao réxime de minimis, establecido no Regulamento (CE) nº 69/2001 da Comisión da Unión Europea, do 12 de xaneiro de 2001, relativo á aplicación dos artigos 87 e 88 do Tratado CE ás axudas de minimis (DOCE do 13-1-2001), en virtude do cal a contía global das axudas de minimis non poderá superar o límite de 100.000 euros nun período de tres anos. O período de referencia presenta un carácter móbil, é dicir, que para toda nova axuda de minimis que se conceda haberá que calcular a contía de todas as axudas de minimis outorgadas durante os tres anos anteriores.
4. Á vista das solicitudes presentadas ao abeiro desta orde de axudas, a comisión de avaliación poderá propor límites máximos de investimento subvencionable para cada concepto elixible.
Artigo 7º.-Criterios de selección dos proxectos.
Os proxectos ou actuacións que se presenten deberán ser técnica, económica e financeiramente viables e os criterios de avaliación que servirán de base para a determinación da preferencia na concesión e contía das subvencións, relacionados por orde decrecente de importancia, serán os seguintes:
1. Calidade técnica e viabilidade do proxecto.
2. Incidencia do proxecto na promoción e internacionalización da empresa.
3. Adecuación do custo do proxecto á dimensión e alcance deste.
4. Que o seu esforzo económico na participación do proxecto sexa especialmente relevante.
5. Presenza do sector ao que pertence a empresa solicitante na Comunidade Autónoma de Galicia.
Artigo 8º.-Presentación de solicitudes e documentación.
Os formularios normalizados de solicitude seguirán o modelo oficial que se publica como anexo a esta orde, a título meramente informativo. Esta solicitude deberá cubrirse e obterse necesariamente a través da aplicación informática establecida no enderezo da internet http//www.xunta.es/conselle/in/, oficina virtual, Internetexpres, procedemento IN511A.
Os formularios poderán cubrirse e obterse ata as 24 horas do día anterior ao da finalización do prazo de presentación de solicitudes.
Os solicitantes deberán presentar por duplicado, incluíndo orixinal ou copia compulsada e unha copia, a seguinte documentación:
1. Formularios normalizados da solicitude compostos polos anexos I, II e III, obtidos a través da
aplicación informática sinalada no parágrafo primeiro deste artigo, debidamente asinados polo/s representante/s legal/is da empresa:
1.1. Anexo I.
-Solicitude.
1.2. Anexo II.
-Declaración expresa sobre a concesión ou solicitude doutras axudas ou subvencións para a mesma finalidade, procedentes de calquera administración ou entes públicos, nacionais ou internacionais.
-Declaración expresa das axudas de minimis concedidas por calquera proxecto durante os tres últimos anos.
-Declaración expresa de non estar incurso en ningunha das circunstancias previstas no artigo 13 da Lei 38/2003 de 17 de novembro, xeral de subvencións.
1.3. Anexo III.
-Declaración de cumprimento dos requisitos de PEME, de acordo co exixido no artigo 2º desta orde.
-Declaración responsable na que se indique a epígrafe do imposto da actividades económicas no que figura dado de alta o solicitante correspondente a súa actividade principal.
2. Memoria explicativa de cada unha das actividades polas que se solicita a subvención, que incluirá, cando menos, a súa descrición pormenorizada, interese, oportunidade e obxectivos, lugares e calendario de execución. Consignaranse tamén todos os aspectos inherentes ao proxecto e que sexan obxecto de valoración competitiva conxunta.
3. Orzamento desagregado e detallado por partidas de gastos previstos para a correcta execución do proxecto presentado, e/ou facturas pro forma da actividade ou adquisición que se vaia subvencionar, elaborada por quen vaia subministrar o ben ou prestar o servizo. Non terán a consideración de orzamentos, as estimacións de gastos realizadas polo solicitante.
4. Escritura de constitución, estatutos, modificacións posteriores, se é o caso; acreditación da súa inscrición no rexistro correspondente, se o houber.
5. CIF do solicitante ou NIF no caso de empresario individual.
6. Documento público acreditativo do poder suficiente da persoa física que actúe en nome e representación da entidade solicitante, acompañado do seu documento nacional de identidade. En caso de poder mancomunado deberán achegarse as fotocopias dos DNI/NIF, en vigor, dos ditos representantes.
7. Certificacións expedidas polos organismos competentes, acreditativas de estar ao corrente no cumprimento das súas obrigas tributarias e sociais, e de non ter pendente de pagamento ningunha débeda, por ningún concepto, coa Administración pública da comunidade autónoma, todo isto sen prexuízo do
establecido no artigo 43 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006.
8. Certificación da Axencia Tributaria na que se indique as epígrafes do imposto de actividades económicas nos que figura dado de alta o solicitante.
De conformidade coa Lei orgánica 15/1999, do 13 de decembro, sobre protección de datos de carácter persoal, a Consellería de Innovación e Industria garante a confidencialidade dos datos recollidos na documentación recollida para as solicitudes de axuda.
Artigo 9º.-Prazo e lugar de presentación de solicitudes e documentación.
O prazo para a presentación da solicitude e documentación sinalada no artigo anterior será dun mes contado a partir do día seguinte ao da publicación desta orde no Diario Oficial de Galicia.
Para formalizar a solicitude, logo de obter e cubrir os formularios, de acordo co artigo 8º desta orde, o interesado presentará a documentación sinalada no artigo anterior por duplicado exemplar (orixinal ou copia compulsada e unha copia), dirixida ao conselleiro de Innovación e Industria no rexistro xeral dos servizos centrais da Consellería de Innovación e Industria, ou a través dalgunha das formas recollidas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Artigo 10º.-Emenda de solicitudes.
Se a documentación presentada fose incompleta ou presentase erros emendables, requirirase o solicitante para que, no prazo de 10 días hábiles, emende a falta ou acompañe os documentos preceptivos, con advertencia de que, se non o fixese, se lle terá por desistido da súa solicitude, de acordo co previsto no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común e cos efectos previstos no artigo 42.1º da citada lei.
Artigo 11º.-Instrución e selección de solicitudes.
1. Correspóndelle á Dirección Xeral de Promoción Industrial e da Sociedade da Información a instrución do procedemento de concesión de subvencións quen desenvolverá de oficio cantas actuacións estime necesarias para a determinación, coñecemento e comprobación dos datos en virtude dos cales deba formularse a proposta de resolución.
O órgano administrativo encargado do procedemento poderá reclamar das empresas solicitantes a documentación adicional que considere oportuna.
2. Con obxecto de cumprir o principio de concorrencia competitiva as solicitudes serán examinadas por unha comisión de avaliación que estará constituída polos seguintes membros:
-Presidente: a subdirectora xeral de Promoción Industrial e Comercio Exterior.
-Dous vogais: un xefe de servizo e un técnico da Dirección Xeral de Promoción Industrial e da Sociedade da Información, todos eles con coñecementos na materia.
-Secretario: un funcionario da Dirección Xeral de Promoción Industrial e da Sociedade da Información.
Os suplentes serán nomeados pola Dirección Xeral de Promoción Industrial e da Sociedade da Información.
Esta comisión, tendo en conta os criterios de avaliación recollidos no artigo 7º, emitirá o correspondente informe-proposta de resolución dos proxectos seleccionados no que se concrete o resultado da avaliación efectuada.
3. A Dirección Xeral de Promoción Industrial e da Sociedade da Información elevará a proposta de resolución ao conselleiro de Innovación e Industria que actúa como órgano concedente.
Artigo 12º.-Resolución.
Á vista da proposta de resolución, o conselleiro de Innovación e Industria ditará a resolución que proceda, motivada, con indicación do obxecto e importe do proxecto subvencionado, a porcentaxe de axuda concedida e a contía desta. A dita resolución poderá establecer condicións técnicas e económicas de obrigada observancia para a realización do proxecto.
O prazo máximo para resolver e notificarlles aos interesados a resolución expresa será de seis meses a partir do día seguinte ao que finalice o prazo de presentación de solicitudes. O vencemento do citado prazo, sen que se notifique a resolución expresa, lexitima o interesado para entender desestimada a súa solicitude por silencio administrativo.
As resolucións de concesión serán publicadas no Diario Oficial de Galicia con expresión da convocatoria, o programa e o crédito orzamentario ao que se imputen, beneficiario, cantidade concedida e finalidade da subvención.
O beneficiario da axuda deberá aceptala no prazo improrrogable de quince días hábiles contados a partir do día seguinte ao da súa notificación, sen prexuízo dos recursos que procedan contra a resolución, e só para os efectos da optimización dos fondos dispoñibles. No caso contrario, e logo de requirimento da Dirección Xeral de Promoción Industrial e da Sociedade da Información, entenderase que renuncia á subvención concedida e procederase de conformidade co establecido no artigo 42.1º da Lei 30/1992, do 26 de novembro, de réxime xurídico das administracións públicas e do procedemento administrativo común.
A aceptación da axuda ou subvención formalizarase mediante escrito asinado polo beneficiario no que este se compromete a cumprir todas as condicións establecidas nesta orde de convocatoria de axudas e, se é o caso, na resolución de concesión desta, segundo modelo normalizado no anexo IV.
Artigo 13º.-Modificación da resolución de concesión.
1. Toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos e privados, poderá dar lugar á modificación da resolución de concesión.
O importe da subvención en ningún caso poderá ser de tal contía que, illadamente ou en concorrencia con subvencións ou axudas doutras administracións públicas ou doutros entes públicos ou privados, nacionais e internacionais, supere o 50% do custo da actividade que vai desenvolver o beneficiario ou, se é o caso, a porcentaxe máxima do investimento subvencionable que legalmente se estableza.
2. O órgano competente para a concesión da axuda poderá acordar a modificación da resolución por instancia do beneficiario debendo cumprirse os seguinte requisitos:
a) Que se acredite a inexistencia de prexuízo a terceiros.
b) Que os novos elementos e circunstancias que motiven a modificación, de ter concorrido na concesión inicial, non supuxesen a denegación da subvención.
c) Que a actividade ou modificación do proxecto estea comprendida dentro da finalidade das normas ou bases reguladoras.
3. O beneficiario deberá solicitar a dita modificación mediante instancia dirixida ao conselleiro de Innovación e Industria acompañada da documentación acreditativa do cumprimento dos requisitos reflectidos no punto anterior, antes do día 30 de setembro. De non facelo, implicará a perda da subvención afectada pola modificación e no caso que esta implique unha variación substancial do proxecto aprobado pola Dirección Xeral de Promoción Industrial e da Sociedade da Información, a perda total da subvención concedida.
4. A conformidade expresa da Consellería de Innovación e Industria ás mencionadas modificacións requirirá informe favorable da Dirección Xeral de Promoción Industrial e da Sociedade da Información.
Artigo 14º.-Obrigas do beneficiario.
Son obrigas do beneficiario:
a) Realizar a actividade ou adoptar o comportamento que fundamenta a concesión da subvención.
b) Acreditar ante a entidade concedente a realización do investimento ou actividade, así como o cumprimento dos requisitos e condicións que determinan a concesión ou desfrute da subvención.
c) Acreditar con anterioridade a ditarse a proposta de resolución de concesión que se encontra ao corrente das súas obrigas tributarias estatais e coa Seguridade Social, e que non ten pendente de paga
mento ningunha outra débeda, por ningún concepto, coa Administración pública da comunidade autónoma.
d) Someterse ás actuacións de comprobación que serán efectuadas polo órgano concedente, así como calquera outra comprobación e control que poidan realizar os órganos de control competentes, tanto nacionais como comunitarios, e achegar canta información lles sexa requirida no exercicio das actuacións anteriores.
e) Comunicar lle á entidade concedente a obtención de subvencións, axudas, ingresos ou recursos que financien as actividades subvencionadas. Esta comunicación deberá efectuarse tan pronto como se coñeza e, en todo caso, con anterioridade á xustificación da aplicación dada aos fondos percibidos.
f) Conservar os documentos xustificativos da aplicación dos fondos recibidos incluídos os documentos electrónicos en tanto poidan ser obxecto das actuacións de comprobación e control.
Artigo 15º.-Xustificación do investimento.
1. O beneficiario terá de prazo para proceder á xustificación do investimento ata o 3 de novembro de 2006, inclusive.
2. Para o libramento da subvención, o beneficiario deberá presentar nos servizos centrais da Consellería de Innovación e Industria a documentación xustificativa da realización do investimento que fose obxecto de subvención. Poderase tamén presentar a través dalgunha das formas recollidas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Esta documentación xustificativa, que se presentará por duplicado exemplar (orixinal ou copia compulsada e unha copia), constará dos seguintes documentos:
a) Solicitude de libramento da subvención segundo o modelo do anexo V (dispoñible no enderezo da internet
http://www.xunta.es/conselle/in no punto impresos
).
b) Memoria da que se constate a realización da actividade, na que deberán quedar descritos e identificados os bens adquiridos e os servizos prestados, así como os datos e incidencias habidos na súa execución e a evidencia da publicidade do cofinanciamento da Consellería de Innovación e Industria.
c) Xustificantes dos investimentos: facturas dos provedores e demais documentos de valor probatorio equivalente no tráfico xurídico mercantil e con eficacia administrativa nos termos que se establezan regulamentariamente, (importe sen IVE e importe total), en relación cos gastos subvencionables, emitidas dentro do período comprendido entre a data de inicio do proxecto e a data límite de xustificación do proxecto. Acompañarase relación nominativa de facturas agrupadas por actuacións subvencionables, facendo constar para cada documento o seu número
de orde, data de expedición, expedidor, concepto, importe en euros e data de pagamento (especificándose, se é o caso, o tipo de cambio aplicado).
d) Xustificación dos pagamentos: transferencia bancaria, certificación bancaria orixinal ou extracto de pagamento comprendido entre a data de inicio do proxecto e a data límite da xustificación do proxecto. Nestes documentos deberán quedar claramente identificados o receptor e o emisor do pagamento.
e) Declaración complementaria de axudas obtidas e solicitadas para o mesmo investimento en calquera outras administracións, organismos ou entes públicos ou privados.
f) Certificación expedida pola entidade bancaria da titularidade da conta onde se debe realizar o pagamento na que conste a razón social e o CIF da entidade subvencionada así como o ordinal bancario, código de banco, código de sucursal e código de conta corrente.
g) No caso de actuacións de publicidade e material de promoción, un exemplar de cada uns dos elementos integrantes do material promocional ou publicidade realizada.
h) Certificados acreditativos de estar ao corrente nas obrigas tributarias e coa Seguridade Social e de non ter pendente de pagamento ningunha débeda, por ningún concepto, coa Administración pública da comunidade autónoma, todo isto sen prexuízo do establecido no artigo 43 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006.
i) Calquera outros documentos que se requiran durante a tramitación do expediente para a verificación do proxecto.
3. Os órganos competentes da Consellería de Innovación e Industria poderán solicitar as aclaracións ou informes relativos á xustificación do investimento que consideren convenientes. No caso de que non fosen remitidos polo beneficiario dentro do prazo que se sinale poderá entenderse que renuncia á subvención.
4. A falta de presentación da xustificación implicará a anulación da subvención concedida.
Artigo 16º.-Pagamento das axudas.
A percepción da axuda terá lugar unha vez que os servizos técnicos da Consellería de Innovación e Industria verifiquen a documentación xustificativa, e, se é o caso, a materialización do cumprimento da realización do proxecto subvencionado e dos requisitos e condicións establecidos para a súa concesión. O libramento ao beneficiario farase nun único pagamento, mediante transferencia bancaria.
Procederá a minoración da subvención concedida cando o investimento realizado teña un custo inferior ao inicialmente previsto, e sempre que esta minoración non supoña unha realización deficiente do proxecto.
O importe da subvención bruta concedida, illadamente ou en concorrencia con outras axudas, non poderá, en ningún caso, superar o custo total da actividade que se vaia realizar.
Artigo 17º.-Incompatibilidades.
As axudas previstas nesta orde serán incompatibles con calquera outras das reguladas por esta consellería para a mesma finalidade. O importe da subvención en concorrencia con subvencións ou axudas doutras administracións públicas ou doutras entidades públicas ou privadas, nacionais ou internacionais, non poderá superar a porcentaxe do 50% sobre o investimento subvencionable.
Artigo 18º.-Reintegro das axudas ou subvencións.
1. No se poderá exixir o pagamento da axuda ou subvención concedida, e procederá o reintegro total ou parcial da contía percibida, xunto cos xuros de demora percibidos desde o seu pagamento nos casos seguintes:
a) Incumprimento da obriga de xustificación, ou xustificación insuficiente nos termos do artigo 30 da Lei 38/2003, xeral de subvencións.
b) Obtención da subvención sen reunir os requisitos exixidos para a súa concesión, falseando as condicións requiridas para isto ou ocultando aquelas que o impidan.
c) Incumprimento da finalidade, actividade, proxecto ou non adopción do comportamento para o que foi concedida a subvención.
d) Incumprimento das condicións impostas ao beneficiario con motivo da concesión da axuda ou subvención.
2. Así mesmo, procederá o reintegro do exceso percibido nos supostos nos que o importe da subvención, illadamente ou en concorrencia con subvenciones ou axudas doutras administracións públicas ou doutras entidades públicas ou privadas, nacionais ou internacionais, supere o custo da actividade que vai desenvolver o beneficiario.
3. O procedemento de reintegro tramitarase de acordo co establecido no artigo 20 do Decreto 287/2000, do 21 de novembro.
4. As cantidades que os beneficiarios deban reintegrar terán a consideración de ingresos de dereito público e será de aplicación para o seu cobramento o previsto nos artigos 19 e 23 do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro.
Artigo 19º.-Fiscalización e control.
1. A concesión das axudas e subvencións reguladas nesta orde estará sometida ao exercicio da función interventora e de control financeiro por parte da Intervención Xeral da Comunidade Autónoma nos termos que establece o capítulo V do Decreto 287/2000, do 21 de novembro, ás actuacións de comprobación previstas na lexislación do Tribunal de Contas e do Con
sello de Contas, así como, se é o caso, ás dos servizos financeiros da Comisión Europea e do Tribunal de Contas Europeo.
2. A Consellería de Innovación e Industria poderá realizar en calquera momento as inspeccións que considere oportunas sobre os investimentos realizados.
Artigo 20º.-Réxime sancionador.
As infraccións administrativas cometidas en relación coas axudas e subvencións reguladas na presente orde se sancionarán de conformidade co disposto no artigo 79 do texto refundido da Lei de réxime financeiro e orzamentario de Galicia, modificado parcialmente pola Lei 14/2004, do 29 de decembro, e no capítulo VII do Decreto 287/2000, do 21 de novembro.
Artigo 21º.-Réxime de recursos.
As resolucións, expresas ou presuntas, dos expedientes tramitados ao abeiro do disposto nesta orde esgotarán a vía administrativa e contra elas caberá interpoñer:
a) Recurso potestativo de reposición perante o conselleiro de Innovación e Industria no prazo dun mes contado a partir do día seguinte ao da súa notificación, se é expresa, ou de tres meses contados a partir do día seguinte a aquel no que se produza o acto presunto, segundo sexa o caso.
b) Ou ben directamente recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados desde o día seguinte ao da súa notificación, se é expresa ou de seis meses contados a partir do día seguinte a aquel en que se produza o acto presunto.
E todo isto sen prexuízo de que os interesados poidan exercitar, se é o caso, calquera outro que estimen procedente.
Disposicións derradeiras
Primeira.-En todo o non recollido na presente orde aplicarase o disposto para esta materia no Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, e demais normativa que resulte de aplicación.
Segunda.-Facúltase a directora xeral de Promoción Industrial e da Sociedade da Información para que dite as disposicións necesarias para a aplicación do disposto nesta orde.
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 1 de xuño de 2006.
Fernando Xabier Blanco Álvarez
Conselleiro de Innovación e Industria